แปลกแต่จริง!โมนิก้าและทีมงาน
*โลกของการลงทุนมันช่างตลกโปกฮาเสียจริงๆ เพราะสิ่งที่เกิดขึ้นในแต่ละวัน มักนำมาด้วยความวุ่นวายหลากหลายเรื่องราว และสิ่งที่เห็นในวันนี้ยังเป็นมุมเดิมๆ เพราะคนของทางการใส่เกียร์ว่าง ทุกอย่างต้องอยู่ในขั้นตอน แต่ลืมไปว่า การกระทำที่อีเรื่อยเฉื่อยแฉะมักนำมาสู่ความเสียหายเป็นประจำ ซึ่งขึ้นอยู่กับแต่ละกรณีว่ามีคนเข้ามาเกี่ยวข้องกับเรื่องที่เกิดขึ้นเยอะแค่ไหนเจ้าค่ะ
25 พ.ค. 2559

*โลกของการลงทุนมันช่างตลกโปกฮาเสียจริงๆ เพราะสิ่งที่เกิดขึ้นในแต่ละวัน มักนำมาด้วยความวุ่นวายหลากหลายเรื่องราว และสิ่งที่เห็นในวันนี้ยังเป็นมุมเดิมๆ เพราะคนของทางการใส่เกียร์ว่าง ทุกอย่างต้องอยู่ในขั้นตอน แต่ลืมไปว่า การกระทำที่อีเรื่อยเฉื่อยแฉะมักนำมาสู่ความเสียหายเป็นประจำ ซึ่งขึ้นอยู่กับแต่ละกรณีว่ามีคนเข้ามาเกี่ยวข้องกับเรื่องที่เกิดขึ้นเยอะแค่ไหนเจ้าค่ะ
*วันนี้จึงขอแฉเรื่องราวของพวก VI กลายพันธุ์สักหน่อย และขอล่วงเลยไปยังหุ้นร้อนที่มีปมซ่อนเงื่อน ก่อนจะจบลงด้วยการเคาะขวาเบาๆ เพื่อเสนอเป็นทางเลือกให้กับเหล่านักเล่นทั่วราชอาณาจักร และก่อนจะไปถึงตรงบริเวณนั้น “โมนิก้า” ขอให้แฟนคลับย้อนกลับมาดูบรรยากาศการลงทุนสักหน่อย เพราะแกว่งตัวขึ้นๆ ลงๆ ตามสเต็ปที่เคยเกริ่นให้ฟังก่อนหน้านี้ทุกอย่างนะจ๊ะ
*ยิ่งเห็นดัชนีออกอาการกวัดแกว่งมากเท่าไหร่ ยิ่งทำให้นักเล่นเปลี่ยนท่าทีมากขึ้นเท่านั้น “โมนิก้า” ถึงเห็นบรรดาฝรั่งตาน้ำข้าว กับกองทุนตัวแสบ เปลี่ยนท่าทีอยู่บ่อยครั้ง ล่าสุดดัชนีขึ้นมาปิดที่ 1,384.26 จุด บวกไป 2.57 จุด ด้วยมูลค่า 3.40 หมื่นล้านบาท ผู้เล่นหลักทั้ง 2 รายข้างต้น ยังคงเทขายหุ้นออกมาเหมือนเดิมแบบนี้ แพทเทิร์นการเคลื่อนตัวของดัชนีถึงยังไม่มีอะไรเปลี่ยนแปลงพะยะค่ะ
*ส่วนที่เปลี่ยนแปลงอย่างแน่นอน และกำลังเป็นที่โจษจันในหมู่นักลงทุนก็คือ SOLAR จู่ๆ ลุกขึ้นมาประกาศอย่างเป็นทางการว่า ขอเปลี่ยนแปลงแก้ไขงบการเงิน ทั้งที่ส่งงบการเงินไปได้ไม่กี่วัน! คนในวงการถึงกับแตกฮือราวกับผึ้งแตกรัง เพราะสิ่งที่เกิดขึ้นเที่ยวนี้เหมือนกับการทุบเอาของ และอาจนำไปสู่เรื่องการอินไซด์ฯ อีกหนึ่งเรื่องก็เป็นไปได้นะจะบอกให้
*ก่อนจะไปถึงตรงนั้น “โมนิก้า” ขอตั้งคำถามกับหน่วยงานตรวจสอบของตลาดหลักทรัพย์ฯ ว่า ทำไมถึงปล่อยให้หุ้นเทรดต่อไปเรื่อยๆ ทั้งที่กำลังยื่นงบการเงินตัวใหม่เข้ามา! หรือหน่วยงานแห่งนี้อาโนเนะ ถึงขนาดไม่รู้เหรอว่า การกระทำตรงนี้มีผลได้เสียกับคนที่รู้ข้อมูลก่อนคนอื่น ชาวบ้านร้านช่องถึงตั้งข้อสังเกตการทำงานของหน่วยงานแห่งนี้กับกลุ่มนักลงทุนที่เรียกตัวเองว่า VI มีอะไรกันลึกๆ อะป่าวตัวเอง?
*อีกหนึ่งหน่วยงานที่ต้องออกมาแสดงความรับผิดชอบด้วยเต็มๆ คงหนีไม่พ้น ก.ล.ต. ภายใต้การบริหารงานของคุณพี่ “รพี” ก็ควรออกมาพูดอะไรบ้าง (สงสัยจะ นั่งหลับ นอนหลับ เลยไม่รู้เรื่องราวอะไรกับเขาเลย) เพราะเป็นอีกหนึ่งหน่วยงานที่ใกล้ชิดกับผู้ตรวจสอบบัญชี แถมที่ผ่านมาก็เคยออกตัวแรงๆ ด้วยการกางปีกปกป้องการทำหน้าที่ของผู้คนเหล่านี้มาแล้ว สังคมเลยอยากรู้ว่า วันนี้จะมีมาตรการลงโทษที่เฉียบขาดอะไรบ้างเจ้าค่ะ
*เนื่องจากทุกคนอยากรู้ว่า ก.ล.ต.ต้องการปล่อยเคสนี้ไปเฉยๆ ทั้งที่ตัวเองก็พร่ำสอนให้บริษัททำอย่างนั้น ทำอย่างนี้  ก็บอกกันมาตรงๆ อย่ากระมิดกระเมี้ยนท่าทีอะไรอีกเลย เพราะหลายคนเริ่มเห็นแนวทางการทำงานของคนในสำนักงานแห่งนี้ ไม่ต่างอะไรไปจากพวกหัวสี่เหลี่ยมแม้แต่นิดเดียว “โมนิก้า” จึงออกตัวแรงสุดๆ ไปเลยว่า วันนี้หากไม่ออกมาพูดอะไรเลย ก็ขอบอกให้ทุกคนรู้ว่า เขาไม่ใช่พวกหัวนักพัฒนา แต่เป็นพวกโบราณคร่ำครึนะจะบอกให้
*การจะเปิดปากพูดอะไรออกมาแต่ละที ยังยึดติดกับกระบวนการตรวจสอบ  ทั้งที่ข้อกังขาก็เห็นกันโจ่งแจ้งเสียขนาดนี้? มันเกี่ยวกับ “ก๊วยเตี๋ยวเส้นหมี่” กับ “ก๊วยจั๊บน้ำข้น” ไหมเอ่ย? ขณะที่ราคาหุ้นในกระดานล่าสุดอยู่ที่ 4.62 บาท บวกไป 0.34 บาท หรือขึ้นไป 8% ด้วยมูลค่า 860 ล้านบาท “โมนิก้า” ถือเป็นภาพที่สุดแสนจะร้าวรานใจที่เห็นกระบวนการตรวจสอบยุคนี้..ไร้เดียงสาเสียเหลือเกินเจ้าค่ะ
*ส่วนประเด็นถัดมาที่ “โมนิก้า” อยากจะเม้าท์ถึงอีกนิดหน่อย คงเป็นเรื่องควันหลงที่เกิดกับ TPIPL เพราะกระแสของนักเล่นรายใหญ่ต่างพูดไปในแนวทางเดียวกันว่า ความวุ่นวายที่เกิดขึ้นมาจาก เสี่ย น. เป็นคนไปล้ำเส้นแนวทางการทำงานของ “เฮีย ป.” จึงเจอเข้ากับยุทธการทุบสั่งสอน ซึ่งกระทบชิ่งไปหาโบรกเกอร์ใหญ่แห่งหนึ่งย่านปทุมวันเต็มๆ เพราะดันไปออกตัวแรงให้กับเสี่ยคนดังกล่าวไว้เยอะน่ะสิ
*แฟนคลับโบรกเกอร์ดังกล่าวเลยออกมาแฉผลงานชิ้นโบว์ดำเสียเองแบบละเอียดยิบ “โมนิก้า” เลยกลายเป็นคนที่นั่งอยู่บนภูดูสุนัขกัดกันอย่างสบายอุรา และดูเหมือนว่า ดีลนี้จะกลายเป็นดีลที่ยืดเยื้อ เพราะอีกฝั่งหนึ่งสามารถคุมจังหวะสำคัญของเกมได้หมดแล้ว วานนี้ถึงเห็นหุ้นขยับขึ้นมาแบบไม่เต็มใจ ก่อนจะลงเอยที่ระดับ 2.20 บาท บวกไป 0.02 บาท ด้วยมูลค่า 120 ล้านบาทไงล่ะค่ะ
*วันนี้ “โมนิก้า” ขอเม้าท์แค่นี้ก่อน เพราะต้องการให้เกิดการสื่อสาร 2 ทาง และอยากให้ความเป็นธรรมแก่ทุกฝ่าย จึงขอใช้พื้นที่ตรงนี้เป็นการแสดงจุดยืน หรือใครมีข้อสงสัยอะไร ก็กริ๊งกร๊างกันมาได้ เดี๊ยนยินดีรับฟังทุกความคิดเห็นพะยะค่ะ